ANC oor grondeise gekapArgieffoto Die DA het die ANC daarvan beskuldig dat dié party die oordrag van 1,4 miljoen hektaar grond van regmatige grondeienaars weerhou. Annette Steyn, die DA se woordvoerder oor landbou, het Sondag in ŉ verklaring gesê die party is hoogs bekommerd oor die ANC-regering se gesloer om die grondherstelproses dringend op te los. “Terwyl duisende grondeise nog nie afgehandel is nie, weerhou die ANC-regering die oordrag van 1,4 miljoen hektaar grond ter waarde van R8,6 miljard,” het Steyn gesê. Sy het gesê in ŉ skriftelike antwoord op ŉ parlementêre vraag deur die DA het dit aan die lig gekom dat die ANC sedert 1996 nagenoeg R21 miljard bestee het om 3,4 miljoen hektaar grond te verkry. “Daar is egter net twee miljoen hektaar oorgedra, wat beteken dat slegs 59% van die grond oorgedra is terwyl 41 % nog oorgedra moet word,” het sy gesê. “Die gesloer met die grondherstelproses is ŉ duidelike aanduiding dat die ANC nie ernstig is om te verseker dat ons mense hul grond kry nie. Grondkwessies word net deur die party rondgegooi om met mense se emosies te speel in ŉ desperate poging om stemme te werf. Hulle is nie regtig ernstig oor transformasie nie.” Steyn het gesê buiten die politieke speletjies verdeel die party net grond onder sy lede en die Gupta’s.